tartuNLP/wikipedia-smugri-20251201 huggingface dataset:
Ene Kaups

Ene Kaups (sündinud 13. veebruaril 1963 Kärdlas) on Eesti poliitik.
Haridus.
Ene Kaups on lõpetanud 1981. aastal Kärdla Keskkooli, 1985. aastal Tartu Riikliku Ülikooli majandusteaduskonna ja 1999. aastal Estonian Business Schooli rahvusvaheline ärijuhtimise erialal.
Töökäik ja tegevus ühingutes.
Kaups on töötanud Hiiumaa Tarbijate Ühistus pearaamatupidaja asetäitjana, peaökonomistina, rahandusdirektorina ja kaubandusjuhina 1985–2003 ning SA Tuuru konsultandina 2003–2005.
Ta on ASi Eesti Loots nõukogu liige ning Eesti Ettevõtlike Naiste Assotsiatsiooni Hiiumaa klubi liige.
Poliitiline tegevus.
Ene Kaups oli Kärdla Linnavolikogu liige 1999–2005, Kärdla linnapea 2005–2007 ning ta on XI Riigikogu liige. Ta on Eesti Reformierakonna liige alates 1997. Kaups kandideeris 2011. aasta Riigikogu valimistel. Ta sai 307 häält ja valituks ei osutunud.
Väiku-Palkna järv

Väiku-Palkna järv (ka "Väike-Palkna järv", läti keeles "Mazais Baltiņš") on järv Võru maakonnas Rõuge vallas Luutsniku külast 3 km edelas Pillardi külas, Eesti-Läti piiril. Järv on Rõuge Suurjärve (38 m) järel sügavuselt Eestis teisel kohal (32 m), keskmiselt sügavuselt (14 m) esimene. Teistel andmetel on järve keskmine sügavus 11,2 m. Läti järvede hulgas ei mahu Väiku-Palkna järv sügavuselt 20 esimese hulka.
Järve pindala on 4,8 ha ja limnoloogiliselt tüpiseeritakse see pehmeveeliste eutroofsete järvede hulka.
Järve Eestisse jääv osa jääb Väike-Palkna maastikukaitseala piiresse, järve Lätisse jääv osa jääb Korneti-Peļļi hoiuala piiresse.
Alan Shepard

Alan Bartlett Shepard (18. november 1923 Derry, New Hampshire – 21. juuli 1998 Pebble Beach, California) oli Ameerika Ühendriikide mereväe kontradmiral ja NASA astronaut. Ta oli Juri Gagarini järel teine inimene, kes lendas kosmosesse. Apollo 14 komandörina oli Shepard viies inimene, kes astus Kuu pinnale.
Alan Shepard lõpetas 1944. aastal Ameerika Ühendriikide Mereväeakadeemia. Teise maailmasõja ajal teenis ta Vaiksel ookeanil hävitajal USS Cogswell. Seejärel läbis ta lennukoolituse ja sai piloodipaberid aastal 1947. Pärast katselenduri kutse omandamist aastal 1950 teenis ta katselendurina.
Alan Shepard osales ühena paljudest 1959. aastal korraldatud Ameerika Ühendriikide esimeste astronautide valimisel. 9. aprillil 1959 valis NASA ta seitsme esimese astronaudi hulka. 
5. mail 1961 sai Alan Shepardist esimene ameeriklane kosmoses. Juri Gagarin jõudis temast vaid 23 päeva võrra ette. Shepardi lend ballistilisel trajektooril kosmoselaeva Freedom 7 pardal kestis veidi üle 15 minuti. Erinevalt Gagarinist osales ta ka ise kosmoselaeva juhtimisel.
Aastal 1964 diagnoositi Shepardil Ménière'i tõbi ning tal tuli kosmoseprogrammist kõrvale jääda. Temast sai NASA astronaudibüroo juht ning ta vastutas astronautide väljaõppe eest ja abistas missioonide planeerimist.
1969. aastal, pärast kõrvaoperatsiooni, andsid arstid talle uuesti lennuloa ning esialgu määrati ta Apollo 13 komandöriks. Kuna Shepardile jäi ettevalmistusteks liiga vähe aega, otsustati Apollo 13 ja Apollo 14 meeskonnad omavahel ära vahetada. 47-aastaselt lennul osaledes sai temast vanim Apollo programmis osalenud ja Kuu pinnale astunud astronaut. Lisaks on ta ainus Mercury Seveni liige, kes astus Kuu pinnale.
Kokku veetis ta kosmoses 216 tundi ja 57 minutit.
Alan Shepard tegeles äriga juba astronaudina ning osales ka hiljem paljude ettevõtete juhtimises. Koos Jay Barbree and Howard Benedictiga andis ta 1994. aastal välja raamatu "Moon Shot: The Inside Story of America's Race to the Moon".
Alan Shepard suri 74-aastaselt leukeemiasse.
Boriss Parsadanjan

Boriss Parsadanjan (ka Boriss Parsadanov; 14. mai 1925 Kislovodsk – 14. mai 1997 Tallinn) oli armeenia päritolu Eesti helilooja.
Haridus.
Boriss Parsadanjan lõpetas Gnessinite-nimelise Muusikakooli Moskvas viiuli erialal 1950 ning Tallinna Riikliku Konservatooriumi Heino Elleri kompositsiooniklassi 1959.
Töökäik.
Parsadanjan oli Eesti Raadio Sümfooniaorkestri viiuldaja 1953–1968, Moskvas Kesktelevisiooni muusikasaadete peatoimetaja asetäitja 1968–1970, EKP Keskkomitee kultuuriosakonna instruktor 1970–1973, Eesti Heliloojate Liidu konsultant 1973–1975 ning Eesti NSV Riikliku Filharmoonia kunstiline juht 1975–1986.
Boriss Parsadanjan suri 14. mai 1997 Tallinnas ja ta maeti 20. mai 1997 Metsakalmistule.
Isiklikku.
Ta oli abielus Virve Kiplega.
Kõrkja-roolind

Kõrkja-roolind ("Acrocephalus schoenobaenus") on põõsalindlaste sugukonda roolinnu perekonda kuuluv lind.
Levila.
Kõrkja-roolind pesitseb enamikus Euroopas, ka Lääne- ja Kesk-Aasias, samuti Lääne-Siberis. Ta talvitub Ida- ja Kesk-Aafrikas. Eestis on ta arvukas: pesitsusaegset arvukust hinnatakse 150 000–250 000 paarile.
Välimus.
Kõrkja-roolind on väike kirju lind. Tema ülapool on pruunikas mustpruunide pikilaikudega, mis kaovad nimmepiirkonnas. Keha alapool on savikollane, küljed on tumedamad. Lagipeal koonduvad mustad tähnid tavaliselt neljaks pikitriibuks. Linnu tunnuseks on silma kohal nokast kuklani kulgev pikk ja lai ookrivärvi kulmutriip. Hoo- ja tüürsuled on pruunid, aga nende tipp on hallikas ja välislaba ääris punakaspruun.
Linnu üldpikkus on 13 cm või 15 cm. Tema tiiva pikkus on umbes 7 cm ja kaal 11–15 g. Isaseid linde on emastest väga keeruline eristada.
Eluviis.
Kõrkja-roolind on insektivoor ehk toitub putukatest, harvem sööb marju ja muud.
Pesapaika ilmub kõrkja-roolind üsna hilja, levila keskosas alles mais. Tänu oma peidulisele eluviisile torkavad nad harva silma. Neid võib suvel kohata seal, kus pilliroo- ja hundipajutihnikud vee läheduses laiuvad.
Nende kohalviibimise reedab isaslindude laul, mida võib kuulda kogu ööpäev läbi, aga eriti intensiivselt laulavad linnud koidikul. Laul on meloodiline ning sisaldab palju mitmekesiseid kriiksuvaid ja kääksuvaid helisid ja vilesid, mis on osalt võetud teiste lindude laulust.
Kõrkja-roolind ehitab pesa tavaliselt vee lähedale ja vahel koguni otse vee kohale. Pesa asetseb rohttaimede varte või põõsaokste vahel maapinna lähedal, aga kui vee kohal, siis natuke kõrgemal.
Pahad tüdrukud

"Pahad tüdrukud" on aastatel 1999–2006 valminud Suurbritannia draamasari, mida näitas telekanal ITV
Eestis on sarja "Pahad tüdrukud" näidanud Kanal 2 ja Kanal 11.
"Pahad tüdrukud" räägib Suurbritannias asuvast fiktiivsest naistevanglast, ja selle vangide ja vanglaametnike elust ning inimsuhetest.
1995. aasta Eurovisiooni lauluvõistlus

1995. aasta Eurovisiooni lauluvõistlus oli 40. Eurovisiooni lauluvõistlus ja see toimus 13. mail 1995 Iirimaal Dublinis. Selle võitis Norra.
Nahkehistöö

Nahkehistöö ehk nahakunst on käsitöö või tarbekunsti haru, milles valmistatakse nahast kunstiteoseid või tarbeesemeid.
Tüüpilised nahakunstiteosed on näiteks kotid, karbid, käevõrud, kaelaehted, kõrvarõngad, vööd ja raamatukaaned. Nahakunstil on suur ühisosa raamatu- ja ehtekunstiga.
Nahkehistöös kasutatakse mitut päritolu nahku: lamba-, kodukitse-, sea-, lehma- ja ussinahka. Olulisel kohal on ka mitmesugused liimid ja värvid. Levinumad tehnikad on õmblemine, värvimine, parkimine ja liimimine.
Ehkki nahakunst on väga vana ja kuulub peaaegu kõigi rahvaste käsitöötraditsiooni, on see tehnikate arenedes palju muutunud. Eesti tänapäevase nahkehistöö rajajaks peetakse Eduard Taskat, kes oli 1916–1924 Riigi Kunsttööstuskooli nahatöökoja juhataja ning rajas 1923. aastal Tallinna oma nahaõppetöökoja. Tuntud Eesti nahakunstnike sekka kuuluvad näiteks Adele Reindorff, Adamson-Eric, Endel Valk-Falk, Elo Järv.
Eestis saab nahkehistööd õppida akadeemilise kõrgharidusena bakalaureuse- ja magistritasemel Eesti Kunstiakadeemia nahakunsti osakonnas (asutatud 1917) ja rakenduskõrgharidusena Tartu Kõrgema Kunstikooli nahadisaini osakonnas (spetsialiseerumisega disainile või restaureerimisele). Eesti nahakunstnikud on koondunud Eesti Nahakunstnike Liitu.
Eesti Tarbekunsti- ja Disainimuuseumil on ulatuslik nahakunstikogu.
Rütm

Rütm (kreeka keeles ῥυθμός, "rhythmos") on nähtuste korduvuse muster. Rütm on nähtuste selline järgnemine, kus reeglipäraselt vahelduvad tugevad ja nõrgad (rõhutatud ja rõhuta) või muul moel vastandlikud või erinevad elemendid. Rütm on iseloomulik tsüklilistele protsessidele.
Rütm (muusika)

Rütm (kreeka sõnast "rhythmos" 'vool, järgnevus') on muusikas helikestuse või helivältuse väärtustega määratud ajavahemike järgnevuse muster. 
Rütm võib olla näiteks:
Meetrilise rütmiga muusika kuulamisel tajume, et teost läbib mingi keskne vältus, mille suhtes organiseeruvad ülejäänud vältused. Teost läbiva tugivältuse (pulsi) tunnetamine muusikas on seotud inimorganismis peituvate korduvate protsessidega (südame tuksumine (pulss) ja hingamine). Meetrilise muusika jälgimisel tajume, et teose tugivältustest (pulsilöökidest) ühed tõusevad esile rõhulisematena kui teised, s.t tugivältused grupeeruvad. Rõhuliste ja rõhutute pulsialade vaheldumine on tavaliselt korrapärane. Niisugust rõhuliste ja rõhutute alade perioodilist kordumist nimetatakse meetrumiks.
Meetrum

 
Meetrum ehk aktsentmeetrum on muusikas rõhuliste ja rõhutute löökide suhe.
Muusikas esinevate helivältuste mitmekesisusele vaatamata on mõnikord võimalik tajuda, et muusikat läbib mingi keskne helivältus, mille suhtes ülejäänud helivältused organiseeruvad. Keskse helivältuse tajumine võib olla seotud inimese organismis toimuvate perioodiliste protsessidega nagu näiteks südame tuksumine või hingamine. Muusika edasisel tajumisel võivad osad keskse helivältusega seotud ajapunktid tõusta esile rõhulisematena kui teised, st kesksed helivältused rühmituvad löökidena. Rõhuliste ja rõhutute löökide vaheldumine loob meetrumi.
Muusika ülesmärkimine noodikirjas võib toimuda kooskõlas meetrumiga. Partituuris kirja pandud takti esimene löök on tavaliselt rõhuline ja muud löögid rõhutud. Taktimõõt võib järgida meetrumit. Liittakti puhul võivad taktis esineda ka kõrvalrõhud. 
Parema visuaalse ülevaatlikkuse huvides võib rütmi kirjapanemisel arvestada meetrumiga. 
Meetrum võib olla korrapärane või korrapäratu. Korrapärase meetrumi põhiliikideks on 2- ja 3-osaline meetrum.
Pearõhu nihutamine või ärajätmine tekitab sünkoobi. Rõhutute taktiosade rõhutamine ("off-beat") on iseloomulik rokkmuusikale. 
Liitmeetrum.
Lihtmeetrumite korrapärasel järgnemisel moodustub liitmeetrum.
Eeltakt

Eeltakt (inglise keeles "pickup measure", saksa keeles "Auftakt") on muusikateose alguses olev meetrumi rõhutult osalt algav mittetäielik takt, mis valmistab ette esimese takti alguses asuvat meetrumi rõhulist osa.
Eeltakt on võrreldav värsiga, mille värsijalaks on jamb (koosneb rõhutust ja rõhulisest silbist) või amfibrahh (koosneb rõhutust, rõhulisest ja rõhutust silbist).
Taktijoon

Taktijoon on muusika noodikirja märk, mis eraldab takte või nende osi.
 Punktiirjoon jaotab pikemaid takte parema loetavuse huvides osadeks.
 Kahekordne taktijoon võib eraldada muusikavormi lõike.
 Lõpujoon märgitakse heliteose või selle osa lõppu.
Sünkoop

Sünkoop on muusikas meetrumiga konfliktis rütm, mis tekib aktsendi nihkumisel rõhuliselt löögilt rõhutule.
Meetrumi ühele osale langev vältus võib jaguneda omakorda kaheks, neljaks või kaheksaks noodiks. Nendest rõhulisemana tunneme esimest, kolmandat, viiendat ja seitsmendat, vähem rõhulisena teist, neljandat, kuuendat ja kaheksandat. Sünkoop tekib sellise vähemrõhulise meetrumi ühendamisel järgneva meetrumi rõhulise osaga. 
Ka pausi esinemine rõhulisel taktiosal tekitab sünkoobiga võrdse efekti. Sünkoop moodustub meetrumirõhu ja nn vältusrõhu vastandamisest.
Hannes Rumm

Hannes Rumm (sündinud 11. novembril 1968 Rakveres) on endine Eesti ajakirjanik, poliitik ja Riigikogu liige. 
Haridus.
Hannes Rumm on lõpetanud Rakvere 1. Keskkooli 1987. ja Tartu Ülikooli ajakirjanduse erialal 1994. aastal.
Töökäik ja tegevus ühingutes.
Rumm on töötanud Eesti Aja toimetajana aastatel 1991–1992, Postimehe reporterina 1992–1993, Hommikulehe toimetuse juhatajana 1993–1995, Eesti Ekspressi toimetajana 1995, Eesti Päevalehe toimetajana 1991, toimetuse juhatajana ja peatoimetaja asetäitjana 1995–2001, Riigikantselei Euroopa Liidu infosekretariaadi juhatajana 2001–2004, OÜ Media Focus juhatajana 2004–2007 ning Eesti Olümpiakomitee nõunikuna 2004–2007.
Kuni 31. augustini 2016 oli Hannes Rumm Euroopa Komisjoni Eesti esinduse juht. 2017. aasta juunist 2018. aasta novembrini oli ta Välisministeeriumis strateegilise kommunikatsiooni nõunik.
Ta on olnud MTÜ Eesti Doonorite Seltsi juhatuse liige, MTÜ Eesti Euroopa Liikumine nõukogu liige, Eesti Rahvusraamatukogu nõukogu liige, OÜ Media Focus omanik ning Tartu Ülikooli Sihtasutuse usalduskogu liige.
Joobes juhtimine.
2018. aasta novembri keskel jäi Hannes Rumm – tollal välisminister Sven Mikseri nõunik – vahele tugevas joobes juhtimisega. Politseisse tulnud pealtnägija teade kirjeldas tõsist asja: Tallinn-Narva maanteel vänderdab auto, käib vahepeal teelt väljas, siis jälle teel tagasi, autojuht rüüpab isegi roolis olles õlut. Jaoskonnas tuvastati juhil (kelleks osutus Hannes Rumm) kriminaalne joove ehk vähemalt 1,5 promilli. 22.novembril tegi Põhja ringkonnaprokuratuuri abiprokurör Alan Rüütel otsuse, et Rumm peab läbima rehabilitatsiooniprogrammi koolituse „Korralik juht”. Kuna Rummil polnud varasemaid rikkumisi, isegi väiksemat kiiruseületamist, raskematest rääkimata, siis seetõttu karmimat karistust ei määratud. Selle koolituse on Rumm tänaseks ka läbinud.
Poliitiline tegevus.
Hannes Rumm oli Tallinna Linnavolikogu liige 2005–2007 ning XI Riigikogu liige. Ta on 2002. aastast Sotsiaaldemokraatliku Erakonna liige.
E-posti lekke skandaal.
2011. aasta lõpus puhkes skandaal, kui Keskerakonna valdusest leiti Hannes Rummu erakirjavahetus, mille väidetavalt oli sinna ebaseaduslikult viinud Ivor Onksion.
Raadiosaade.
Ta tegi pikka aega koos Anvar Samostiga Raadio 2 saadet "Olukorrast riigis". Alates 11. septembrist 2016 kuni 4. juunini 2017 tegi ta Vikerraadios koos Samostiga saadet "Samost ja Rumm".
Isiklikku.
Hannes Rummu abikaasa on Maris Jesse. Neil on kaks tütart.
Uhaku karstiala

Uhaku karstiala asub Ida-Viru maakonnas Lüganuse vallas, jäädes Purtse ja Erra jõe vahele. 
Karstialal neeldub Erra jõgi, voolates salajõena Purtse jõe oru aladele, kus allikatena avaneb. Maa-aluse jõe vooluhulk on kuni 1300 l/s, allikate koguvooluhulk 300 l/s. 
Erra jõe sängis on hulgaliselt karstilehtreid, neist suurim on Suurhaud. Suurvee korral, kui Suurhaud "ajab üle" moodustub 1,5-meetrine Uhaku juga, mis mööda Erra jõe sängi suubub Purtse jõkke.
Karstiala kaitseks loodi 1959. aastal Uhaku karstikaitseala (pindala 33 ha).
1994. aasta Eurovisiooni lauluvõistlus

1994. aasta Eurovisiooni lauluvõistlus oli 39. Eurovisiooni lauluvõistlus ja see toimus 30. aprill 1994 Dublinis Iirimaal. Selle võitis Iirimaa esindajad Paul Harrington ja Charlie McGettigan lauluga "Rock 'n' Roll Kids" 226 punktiga.
Sellel aastal debüteeris seitse uut riiki: Eesti, Leedu, Poola, Rumeenia, Slovakkia, Ungari ja Venemaa. Eestit esindas Silvi Vrait lauluga "Nagu merelaine". Ta sai 24. koha 2 punktiga.
Vogtlandi kreis

Vogtland on kreis Saksimaa lääneosas.
Kreisi omavalitsüksused.
Linnad:
Vallad:
Weißeritzi kreis

Weißeritz oli kreis Saksimaa lõunaosas.
Kreisi omavalitsusüksused.
Linnad:
Vallad:
Zwickau kreis

Zwickau kreis on kreis Saksimaa edelaosas. See moodustati 1. augustil 2008 Zwickau maakreisi, Chemnitzi kreisi ja Zwickau linna liitmisel.
Kreisi omavalitsusüksused.
Linnad:
Vallad:
Väike väin

Väike väin on väin Eesti lääneosas. See eraldab Muhu saart Saaremaast. 
Väina laius on 2–4 kilomeetrit, sügavus enamasti alla 3 meetri. Väinas asub arvukalt väikseid laide ja karesid. 
Üle väina on ehitatud Väinatamm, mida mööda kulgeb ainus maanteeühendus Muhu ja Saaremaa vahel.
Skulptor

Skulptor ehk kujur on loovisik, kes tegeleb kujude ehk skulptuuride kavandamise ja valmistamisega.
Jakobiidid

Jakobiidid olid 1688. aastal troonilt tõugatud Inglismaa ja Šotimaa kuninga James II (ladina keeles "Jacobus") ja tema järglaste poolehoidjad. Nende hulka kuulus suur osa Inglismaa ja Šotimaa konservatiivsest aadlist ning peaaegu kogu elanikkond Šoti mägismaal ("Highland").
Jakobiidid tegid kaks tõsist katset Inglismaa ja Šotimaa trooni tagasi võita: 1715–1716 ja 1745–1746. 1746, pärast Cullodeni (ka Culloden Moor, Culloden Muir) lahingut kaotas jakobiitide liikumine poliitilise tähtsuse.
Suur katel

Suur katel on laht Saaremaa lõunaosas. Ta jääb Sõrve poolsaare ja Abruka (täpsemalt Vahase) saare vahele.
Suure katla rannikualadel asub mitmeid looduskaitsealuseid piirkondi, näiteks Järve luitestik.
Suure katla keskkonnaregistri kood on VEE3406000. Keskkonnaregister käsitleb lahe osadena Kuressaare, Sepamaa ja Muratsi lahte ning Laidunina-Roomassaare ja Abruka – Suur-Tulpe randa.
Lahe veepeegli pindala on umbes 158 km². Lahe suurim sügavus on 13 m.
Carl Friedrich Tenner

Carl Friedrich Tenner (vene "Карл Иванович Теннер"; 2. august 1783 Auvere mõis, Virumaa – 28. detsember 1859 Varssavi) oli eestlasest Venemaa Keisririigi kindralleitnant, geodeet ja astronoom ning Peterburi Teaduste Akadeemia auliige aastast 1832.
Tenner sündis Auvere mõisa mõisavalitseja pojana.
Tenner oli Venemaa teadusliku geodeesia rajajaid. 1805. aastal saadeti Venemaa diplomaatiline esindus krahv Juri Aleksandrovitš Golovkini juhtimisel Hiinasse. Tolleaegse kombe kohaselt oli saatkonnaga kaasas ka hulk teadlasi kes pidid teekonnal läbi Siberi ja Gobi kõrbe tegema erinevaid vaatlusi. Tenner sai ülesandeks luua teekonda ettevalmistav kaart koos läbitavate paikade kirjeldusega. Teekonnal kuulus Tenner Friedrich Theodor von Schuberti juhtimisel tegutsenud geograafiarühma ning alates Permist teostas rühm silma järgi kaardistamist. Peterburi tagasi jõudis geograafiarühm alles 1807. aastal.
1809–1811 märkis maha Venemaal esimese triangulatsiooni Peterburi ja Narva vahel. Märkisid algul koos Wilhelm Struvega 1816–1827 hiljem üksi kuni 1855. aastani, olles põhiline töö teostaja, maha meridiaanikaare 25° 20' Doonau ja Põhja-Jäämere vahel, mis läbib Tartu Tähetorni.
Tenner on avaldanud töid ka Maa suuruse ja kuju määramise kohta.
Perekond.
Carl Friedrich Tenner oli abielus ja tal oli vähemalt kolm sõjaväelasest poega:
BC

BC või B.C. on erinevates võõrkeelsetes tekstides esinev lühend, mis võib tähendada:
Sinialliku allikad

Sinialliku allikad on kaitsealused allikad Sakala kõrgustiku keskosas Loodi-Sinialliku ürgorus, Viljandi maakonnas Viljandi vallas Intsu külas.
Allikad avanevad Loodi-Sinialliku ürgorus ja asuvad Sinialliku järve lähedal, neist suurem – Suur Siniallikas – jääb järvest lõunasse ja väiksem – Väike Siniallikas – edelasse.
Allikate veed on läbipaistvad, puhtad ja reaktsioonilt aluselised.
Allikad jäävad endise Paistu kihelkonna alale. Suur Siniallikas on olnud ohvriallikas.
Sinialliku allikad kuuluvad Loodi looduspargi sihtkaitsevööndisse.
Klondike

Klondike on jõgi Põhja-Ameerikas Kanadas. Saab alguse Ogilvie mäestikust. Suubub Dawson City juures paremalt Yukoni jõkke. 
1896. aastal leiti jõe äärest kulda. See põhjustas Klondike'i kullapalaviku. Seal käis kulda otsimas ka Jack London.
Savalduma karstiala

Savalduma karstiala asub Lääne-Viru maakonnas Tapa vallas Pandivere kõrgustiku lääneosas. 
Karstiala on tekkinud kagust piirava astangulise (4–5 m) paelava nõkku. Seal asub üle 60 karstilehtri ja -lohu. Suurvee ajal moodustub nõkku kuni 100-hektariline karstijärvik, mille sügavus on kuni 6 m. Karstiala veestub peamiselt Savalduma soost. 
Karstiala kaitseks moodustati 1978. aastal Savalduma karstikaitseala (pindala 180 ha), mida omakorda hõlmab 1992. aastal moodustatud Pandivere veekaitseala.
Fernando Lugo

Fernando Armindo Lugo Méndez (sündinud 30. mail 1951 Itapúa osariigis San Pedro del Paranás) on Paraguay poliitik.
Ta oli Paraguay president 15. augustist 2008 kuni 22. juunini 2012. 
Ta on endine San Pedro piiskop.
Veoloom

Veoloom on loom, keda rakendatakse inimeste või kaupade vedamisel.
Veoloomadena on kasutusel olnud hobune, eesel, muul, kaamel, elevant, laama, põhjapõder, veiskoer jmt.
Duett (žanr)

Duett on vokaalmuusika žanr, mis on kirjutatud kahele lauljale, duetile.
Raúl Cubas Grau

Raúl Alberto Cubas Grau (sündinud 23. augustil 1943) on Paraguay insener, ärimees ja poliitik, president 15. augustist 1998 kuni 28. märtsini 1999. Ta on Colorado Partei liige.
23. märtsil 1999 tapeti Cubase asepresident Luis María Argaña. Cubast süüdistati mõrva korraldamises. Ta loobus ametist ja läks maapakku Brasiiliasse. 2002. aastal tuli ta Paraguaysse tagasi, kus ta arreteeriti.
2004. aastal rööviti ja tapeti ta tütar Cecilia Cubas, kuigi Raúl Cubas maksis nõutud 800 000 USD lunaraha.
Kvartett (žanr)

Kvartett on muusikažanr neljale esitajale (kas lauljale või pillimängijale) ehk kvartetile kirjutatud heliteos.
Sümfooniline teos keelpillikvartett on selle žanri klassikalisemaks näiteks.
Hardtechno

Hardtechno on suhteliselt uus stiil teknos/new beat, mis arenes välja "schranz"'ist ja "hardcore techno"'st. 
Esimene "hardcore techno" alla liigitatud teknoproduktsioon ilmus 1991. aastal plaadifirmade PCP ning Industrial Strength väljaandel. Kui tekno muutus pehmemaks, kaugenes "hardcore" sellest ja muutus aastatega omaette muusikastiiliks.1990. aastate lõpus sai populaarseks uus ja eriti karm teknostiil, mis algas "schranz"'i liikumisest ning mida nüüd nimetatakse "hardtechno"'ks. Tegu on väga kiire stiiliga, tavaliselt on tempo umbes 150–170 lööki minutis, sageli töödeldakse muusikasse ka moonutatud hääli ning võimsaid lööke tugeva bassiga. 
Aastaks 2007 sisaldasid peaaegu kõik suured Euroopa teknofestivalid, näiteks I Love Techno, Mayday, Nature One, Mysteryland jne, vähemalt ühte "hardtechno" lava või artisti. 
"Hardtechno" peamised DJ-d/produtsendid on DJ Rush, Robert Natus (teda peetakse ühtlasi ka "hardtechno" loojaks, mitte segi ajada Eesti arhitektiga), Felix Kröcher, Sven Wittekind, Boris S, Viper XXL, Frank Kvitta, DJ Amok, Matt M. Maddox, Arkus P, Tomash Gee, Leo Laker, Greg Notill, Seema, Hilarious, O.B.I., Reset, Marcel Costeau, freQuency, Pet Duo, DJ Ocram jne.
Oleg Deripaska

Oleg Vladimirovitš Deripaska (vene keeles Олег Владимирович Дерипаска; sündinud 2. jaanuaril 1968 Dzeržinskis) on Venemaa miljardär ja suurärimees.
Deripaska on Venemaa alumiiniumitootja Rusal nõukogu esimees ja kontrollib olulist osa Venemaa metallitootmisest. Ta on ainuomanik investeerimisfirmas Basic Element (lühendatult Bael), omades sellega kaudselt Rusali aktsiate kontrollpakki.
1. veebruaril 2007 andis Euroopa Liidu konkurentsiamet Rusalile loa ühineda Viktor Vekselbergile kuuluva Sualiga ja Glencore'i alumiiniumitootmise üksusega. Nii tekkis maailma suurim alumiiniumitootja. Deripaskale kuulub selle aktsiatest 66%.
2007. aasta juuli lõpus ostis Deripaska 3 miljardi dollari eest Venemaa suuruselt 7. naftaettevõtte Russneft selle juhilt Mihhail Gutserijevilt. Miilits süüdistas Gutserijevit ebaseaduslikus äritegevuses ja Venemaa maksuamet nõudis Russneftilt ligi miljard dollarit. Russnefti müügiteatele lisas Gutserijev, et ei müünud ettevõtet vabatahtlikult.
2008. aasta finantskriisis on Deripaska olnud sunnitud müüma oma osalusi Lääne ettevõtetes. Rusalile pidi appi tulema Venemaa riik (4,5 miljardi dollarise laenuga), põhjuseks see, et Lääne pankadelt Norilsk Nikelis 25-protsendilise osaluse omandamiseks võetud laenu tagatiseks olid needsamad Nikeli aktsiad, mis kriisis suure osa oma väärtusest kaotasid.
Deripaskale kehtib alates 1998. aastast sissesõidukeeld Ameerika Ühendriikidesse. Ameeriklased kahtlustasid teda sidemetes vene maffiaga. 2009. aastal anti talle erandkorras ajutine viisa kõnelusteks General Motorsiga. Venemaa välisministeerium on taotlenud keelu tühistamist.
Oleg Deripaska elab Lõuna-Inglismaal Surrey krahvkonnas 965 hektari suuruses enklaavis.
Kõige rikkam.
Forbesi 10 kõige rikkama Venemaa eraisiku edetabelis oli Deripaska 2004. aastal neljandal kohal 5,8 miljardi USA dollariga, jäädes maha Roman Abramovitšist (14,7 miljardit), Vladimir Lissinist (7 miljardit) ja Viktor Vekselbergist (6,1 miljardit).
10. veebruaril 2007 avaldas Venemaa majandusajakiri Finans, et Venemaa rikkaimaks inimeseks tõusis 21,2 miljardi dollari suuruse varandusega Deripaska, kes tõukas rikkaima kohalt Roman Abramovitši (21,0 miljardit dollarit) .
2008. aasta kevadel hinnati Deripaska varandust 28,6 miljardile dollarile ning teda peeti Venemaa rikkaimaks inimeseks.
2009. aasta alguseks oli Deripaska varandus ajakirja Forbes andmetel vähenenud 3,5 miljardile dollarile.
Isiklikku.
Deripaska abikaasa Polina on kunagise president Boriss Jeltsini administratsioonijuhi Valentin Jumaševi tütar. Jumašev on abielus Jeltsini tütre Tatjana Djatšenkoga. Deripaskal on kaks last.
Ühtne Venemaa

Ühtne Venemaa (vene keeles "Единая Россия") on Venemaa suurim partei. 
Ühtne Venemaa loodi 2001. aasta aprillis. Partei eelkäijaks oli valimisliit Ühtsus ja selle fraktsioon Riigiduuma 1999. aastal valitud koosseisus. Parteil on kogu senise tegevusaja jooksul olnud parlamendis (Riigiduumas) enamus.
2013. aastal oli erakonnal 2 073 772 liiget.
Ühtse Venemaa noorteorganisatsioon on Noor Kaardivägi.
Kesktäitevkomitee juhiks sai parteikongressil 4. detsembril 2021 Aleksandr Sidjakin.
Välissuhted.
2004. aastal sõlmis Ühtne Venemaa koostööleppe Eesti Keskerakonnaga. 2008. aastal avas partei Iisraelis oma ametliku esinduse. 2022. aasta märtsis tühistas Keskerakonna volikogu koostööleppe Ühtse Venemaaga.
Kvintett (žanr)

Kvintett on muusikažanr viiele esitajale (lauljale või instrumentalistile) ehk kvintetile.
Johannes Virolainen

Johannes Virolainen (31. jaanuar 1914 Viiburi vald – 11. detsember 2000 Lohja linn) oli Soome poliitik. Ta on siiani nii pikima staažiga Eduskunna liige (42 aastat) kui ka Soome pikima staažiga minister (6169 päeva).
Haridus.
Hariduselt oli Virolainen agronoom, põllumajandusteaduste doktor (1951).
Poliitiline tegevus.
Johannes Virolainen, kes oli ise sunnitud lahkuma oma sünnikodust Viiburi lähedal, oli Nõukogude Liidule loovutatud aladelt evakueeritud soomlaste juhtfiguur ja Karjala tagastamise eestkõneleja.
1950. ja 1960. aastatel oli Virolainen üks Urho Kekkose usaldusmehi ja lähimaid kaastöötajaid. Muuhulgas Virolaise teravad väljaütlemised ja abielulahutus halvendasid aga 1970. aastatel tema läbisaamist teiste Keskerakonna liidritega, eelkõige Kekkose, Ahti Karjalaise ja Paavo Väyrysega, ning ta kaotas seetõttu suure osa oma populaarsusest. Sellest hoolimata valiti ta 1982. aastal Keskerakonna presidendikandidaadiks, kuid presidendivalimistel jäi ta Mauno Koivisto ja Harri Holkeri järel kolmandaks.
1989. aastal sai ta riiginõuniku aunimetuse.
Isiklikku.
Tema esimene abikaasa oli Kaarina Virolainen ja teine Kyllikki Virolainen.
Virolainen oli karsklane, kuid teatas, et ainuke põhjus napsu võtmiseks oleks Karjala tagasisaamine. Väidetavalt olevat ta seda öelnud ka Anastass Mikojanile ja Nikita Hruštšovile. Poliitilise karjääri kõrval tegutses ta kogu elu ka põllumehena oma Vironperä talus.
Johannes Virolainen oli värvikas ja populaarne poliitik. See inspireeris muuhulgas ka paljusid imitaatoreid. Ta osales ühiskonnaelus ka pärast pensionile jäämist (sageli koos abikaasa Kyllikkiga), kirjutas memuaare ning võttis oma talus vastu kõiki soovijaid. 
1994. aastal andis ta välja plaadi, millel laulab soome rahvalaule.
Tema perekonnanimi Virolainen tähendab tõlkes eestlast.
John Glenn

John Herschel Glenn (18. juuli 1921 Cambridge, Ohio – 8. detsember 2016 Columbus, Ohio) oli Ameerika Ühendriikide astronaut ja poliitik.
John Glenn valiti 1959. aastal NASA esimesse astronautide gruppi. Ta oli kolmas ameeriklane kosmoses. Esimese ameeriklasena tegi ta 20. veebruaril 1962 Friendship 7 pardal kolm tiiru Maa orbiidil. Lend kestis 4 tundi 55 minutit ja 23 sekundit. Pärast lendu võeti teda vastu rahvuskangelasena ja temast sai president Kennedy perekonnasõber. Glenn oli Mercury programmi viimane elusolev astronaut.
Glenn lahkus NASAst 1964. aasta alguses ning otsustas siirduda ärisse ja poliitikasse. Aastatel 1965–1974 tegutses ta ettevõtluses ning 1974–1999 esindas Ohio osariiki USA senatis. Aastatel 1976 ja 1984 osales ta Demokraatliku Partei presidendikandidaatide eelvalimistel. 
Kosmosesüstiku Discovery (STS-95) pardal sai John Glennist 1998. aastal 77-aastaselt vanimana kosmoses käinud inimene. See lend kestis 8 päeva 21 tundi ja 44 minutit. Tema peamine ülesanne oli osaleda vananemist käsitlevates uuringutes. Uuriti tema tasakaalu, taju, immuunsüsteemi reaktsiooni, luude ja lihaste tihedust, metabolismi, vereringe tööd ja und. Tehnika oli vahepeal sedavõrd arenenud, et Glenn pidi maandumisel taluma kõigest 3 g suurust ja mitte 6 g suurust ülekoormust nagu esimesel korral. Sellel lennul osales seitse inimest, kellest viis olid ameeriklased, üks hispaanlane ja üks jaapanlane. Glenn jäi vanimaks kosmoses käinud inimeseks 2021. aastani, mil kosmoses käis Wally Funk.
6. aprillil 1943 abiellus ta oma lapsepõlvekallima Anna Margaret Castoriga, kellega koos oli mänginud kooli bändis. Neil on kaks last.
Jahipidamine

Jahipidamine ehk küttimine on jahiuluki jälitamine, püüdmine, tabamine või surmamine. Jahipidamiseks loetakse paljastatud jahirelva, vabalt liikuva jahikoera, püüniste või jahisaagiga looduses viibimist. Peetakse ka nõndanimetatud veretut jahti ehk fotojahti.
Jahti võib pidada järgmiste jahipidamisviisidega: hiilimisjaht, varitsusjaht, peibutusjaht, ajujaht, otsijaht, urujaht ja uluki püüdmine. 
Jahipidamine võimaldab reguleerida metsloomade arvukust, tagada liigilist mitmekesisust ning populatsioonide elujõulisust ja jahinduslikku produktiivsust. Samuti võimaldab jahipidamine vältida metsloomade, kaasa arvatud nuhtlusisendite, elutegevuse ja toitumise poolt tekkida võivaid kahjustusi metsamajandusele ja põllumajandusele ning ohtu inimestele.
Jahipidamisega on seotud ka salaküttimine ehk omavoliline ilma lubadeta jahipidamine. Salaküttimine on seadusega karistatav.
Jahipidamine Eestis.
Lubatud jahipidamisvahenditeks Eestis on sile- või vintraudne või kombineeritud tulirelv ja poolautomaattulirelv, mille salve mahub kuni kaks padrunit, v.a täisautomaattulirelv, püünis, v.a taldrikraud, peibutusvahend, jahikoer ja piirdelipud. 
Jahti jahiulukitele võivad pidada jahitunnistust omavad isikud vastavate jahilubade (jahiluba või suuruluki jahiluba) alusel. Jahitunnistus väljastatakse jahiseaduse alusel isikutele, kes on sooritanud jahindusalase teooria- ja relvakäsitluseksami ning pärast seda ka laskeeksami.
Jahipidamisõigust jahil tõendavad järgmised dokumendid: jahitunnistus, jahiluba, jahist osavõtjate nimekiri (kui peetakse kollektiivjahti), suuruluki laskekatse tunnistus (kui ollakse suurulukijahis ja seistakse kütiliinil), jahikoerapass (kui peetakse jahti koeraga).
Jahipidamist reguleeriv jahiseadus.
Eesti jahinduse peamiseks raamdokumentideks jahiseadus ja jahieeskiri, mis sätestavad jahipidamise alused, jahimaa korraldamise ja kasutamise jahimeeste poolt, metsloomade arvukuse arvestuse ja käitlemise, suurulukite majanduslikult lubatava arvukuse piirmäärad, jahipidamise alused ja korra, sh erirežiimialadel, samuti ulukikahjustusi ennetava tegevuse.
Jahiseaduse alusel korraldatakse ja antakse jahimaa kasutada jahipiirkondadena kümneks aastaks. Jahipidamise õiguse jahiühendustele (jahtkonnale) tagab kasutusõiguse leping, mis sätestab kasutaja kohustused alates ulukite loenduse ja hoolde kohta ning lõpetades küttimismahtude ja seireandmete kogumisega. Kasutusõiguse eest makstakse riigile jahipiirkonna kasutusõiguse tasu. Jahipiirkonna kasutusõiguse tasu aitab tagada jahimaakorralduse, teadusuuringute, jahimeeste täienduskoolituse ja muude ettevõtmiste rahastamist.
Ivan Abarenkov

Ivan Abarenkov (2. august 1889 Tartu – 7. oktoober 1924 Tartu) oli eesti bibliofiil ja kirjanik (J. Abar), Tartu Linna Avaliku Raamatukogu esimene juhataja 16. oktoobrist 1920 kuni surmani.
Välislingid.
Ivan Abarenkov virtuaalnäitusel "Sajandi raamatukoguhoidjad"
Zhang Xueliang

Zhang Xueliang (hiina 張學良, Zhāng Xuéliáng, 3. juuni 1901 – 14. oktoober 2001 Honolulu) oli Hiina sõjaväelane.
1936. aastal röövis ta Chiang Kai-sheki ja sundis viimase koostööle kommunistidega. Selle eest hoidis Hiina Vabariik teda 1990. aastani (alates 1949. aastast Taiwani saarel) koduarestis.
Alfonso Carlos, San Jaime hertsog

Alfonso Carlos Fernando José Juan Pío de Borbón y Austria-Este (12. september 1849 London – 29. september 1936 Viin) oli Hispaania karlistlik trooninõudleja (Alfonso Carlos I) alates 2. oktoobrist 1931 kuni surmani.
Ta oli duellide vastane.
Lõuna-Platte

Lõuna-Platte on 707 km pikk jõgi Põhja-Ameerikas. Üks Platte jõe lisajõgesid.
Algab Kaljumägedest. Ülemjooksul voolab kakku. Mäeahelikest läbi murdnud, voolab mööda Kaljumägede idajalamit põhja. Alamjooksul pöördub kirdesse ja itta, voolab üle Suure tasandiku ja ühineb Põhja-Plattega, moodustades Platte.
Lõuna-Platte kaldal asub Denver.
Lõuna-Platte asub Colorado osariigi kirdeosas ja Nebraska osariigi edelaosas.
Kuroshio

Kuroshio (jaapani keeles 黒潮 'must hoovus' – kuna selle vesi on sügavsinine; ka "Jaapani hoovus", "Kurošio hoovus"; varem ka "Kurošivo hoovus") on maailmas suuruselt teine soe hoovus Filipiini ja Ida-Hiina meres ning Vaikses ookeanis. Algab Luzoni idakaldalt, hoovab põhja. Möödunud Taiwani idakaldast, pöördub kirdesse ja möödub Riukiu saartest, seejärel hoovab edasi mööda Jaapani kagukallast. Läbides Izu saared, jõuab Vaiksesse ookeani ja ületab itta hoovates selle. 
Hoovuse soe vesi on eluks vajalik jaapani korallrahudele, mis on maailma põhjapoolseimad korallrahud.
2008. aasta Eurovisiooni tantsuvõistlus

Eurovisiooni tantsuvõistlus 2008 oli teine Eurovisiooni tantsuvõistlus. See toimus 6. septembril 2008 Glasgow's Suurbritannias. 
Võistluse korraldas BBC Scotland. Õhtujuhid olid Graham Norton ja Claudia Winkleman. 
Osales 14 riiki. Võitis Poola 154 punktiga. Teise koha sai Venemaa, kolmanda Ukraina, neljanda Leedu ja viienda Aserbaidžaan.
Uuendusena reeglites ei võinud võistelda elukutseliste tantsupaarid. Vähemalt üks paariline pidi olema esindatavas riigis tuntud muul alal ja mitte treenitud tantsijana. Teine uuendus oli, et iga paar tantsis vaid ühe korra. 2007. aasta võistlusel oli iga paar esitanud ühe Ladina-Ameerika või standardtantsu ja vabastiilis rahvusliku iseloomuga tantsu, 2008. aastal oli kavas vaid viimane.
Esmakordselt kasutati ekspertidest koosnevat žüriid, mille otsus moodustas umbes 23% lõpptulemusest, ülejäänu otsustas telefonihääletus (žürii kõrgeim võimalik punktisumma oli 48, telefonihääletusel 156). Kui otsuse oleks teinud ainult publikuhääletus ilma žüriita, oleks Poola ikkagi võitnud.
Kristiina Piperal

Kristiina Piperal (sündinud 7. veebruaril 1992) oli üks TV3 2008. aasta "Eesti otsib superstaari" saate finalistidest. Ta sai finaali lohutusvoorust ja saavutas 3. koha. 
2008. aastal lõpetas ta Pirita Majandusgümnaasiumi 9. (inglise keele kallakuga) klassi ja jätkas sügisel õpinguid samas koolis.
Kristiina Piperal oli kuueaastane, kui hakkas vanema õe eeskujul klaverimängu õppima. Ta lõpetas klaveri erialal Tallinna Muusikakooli, sealsamas õppis ta ka kitarrimängu. Laulmisega hakkas Piperal tõsisemalt tegelema alles 2008. aasta jaanuaris. 10.–20. juulil 2008 astus ta üles Dagö üle-eestilisel suveturneel koos Chalice'i ja Lenna Kuurmaaga.
Kristiina Piperalile meeldib rokkmuusika. Tema lemmikud on näiteks Dagö, Suzanne Vega, Coldplay, Annie Lennox ja Cranberries.
N.W.A

 
N.W.A (pikemalt Niggaz Wit Attitudes) oli Ameerika Ühendriikide hiphopansambel, mis sai kuulsaks gängsta-räpi populariseerimisega. N.W.A oli aktiivne aastatel 1986–1991, sel perioodil ei lubatud neid paljudesse USA raadiotesse. Ansambli helisalvestisi on USA muusikaturul ostetud üle 10 miljoni. Pärast bändi laialiminekut alustasid selle liikmed Eazy-E, Dr. Dre, Ice Cube, MC Ren ja DJ Yella soolokarjääri.
2016. aastal võeti N.W.A Rock'n'rolli Kuulsuste Halli liikmeks.
Ansambli ajalugu.
Los Angelese eeslinna Comptoni narkodiiler Eazy-E alustas koos Jerry Hilleriga oma kogutud rahaga plaadifirma Ruthless asutamist. Pärast firma asutamist kutsus Eazy bändi kohalikud mehed Ice Cube'i, Dr. Dre'i, DJ Yella ja Arabian Prince'i. 1987. aastal lasi N.W.A Ruthlessi all välja oma esimese albumi "N.W.A. and the Posse". . 1988. aastal tuli bändi MC Ren, kes vahetas välja Arabian Prince'i, kes küll ilmus N.W.A järgmisel albumi kaanel. 
Edasine tegevus.
1988. aastal andis N.W.A välja oma kõige tuntuma ja edukama hiti "Straight Outta Compton". Paljud arvasid, et see lugu äratab üles küsimuse Los Angelese probleemide suhtes. N.W.A lugudes on väga palju laimatud politseid nagu näiteks laulus "Fuck Tha Police" ja kasutatud rassistlike sõnumeid. Lugude produtseerimise töö võtsid enda peale DJ Yella ja Dr. Dre, sõnad kirjutasid valmis enamasti Ice Cube ja MC Ren. Lugu "Fuck Tha Police" tõi aga mõlemale kaasa suured probleemid seadustega. Milt Ahlerich FBI-st saatis plaadifirmale Ruthless kirja, et lugudes lõpetatakse vägivalla propageerimine. Kirjas oli kirjutatud: "Advocating violence and assault is wrong and we in the law enforcement community take exception to such action". See kiri on siiamaani nähtaval Clevelandis Rock'n'rolli Kuulsuste Hallis. See FBI poolt saadetud kiri aga ainult kasvatas N.W.A edu muusikaturul. Politseinikud keeldusid turvamast N.W.A kontserte. Album "Straight Outta Compton" oli esimene, mis kasutas märki "Parental Advisory" ehk ainult vanemate nõusolekul. 
Kuu aega pärast "Straght Outta Comptoni" turule viimist, lasi ka Eazy-E välja oma esimese sooloalbumi "Eazy Duz It", kus tegi kaasa ka MC Ren, kes oli avalikkuse ees ühtlasi ka ainus külalisesineja. Tegelikult tegid muusika ikka DJ Yella ja Dr. Dre. Enamus riime olid kirjutatud MC Reni, Ice Cube ja The D.O.Ci poolt. See album ilmus plaatina kujul ja muutus samuti üheks läbilöögiks Ruthless plaadifirmal. 1989. aastal anti välja uus "Straight Outta Compton", nüüd juba tavalise CD-plaadina.
N.W.A laialiminek.
1991. aasta album "Niggaz4Life" jäi N.W.A viimaseks kogumikuks. Dr. Dre ja Ice Cube süüdistasid Eazy-E'd bändi tagant raha varastamises. Dr. Dre asutas plaadifirma Death Row Records ja alustas ka ise soolokarjääriga. Esimeseks suuremaks singliks sai "Fuck Wit Dre Day (And Everybody's Celebratin')". Eazy-E aga vastas omakorda lugudega "Real Muthaphuckkin G's" ja "It's On".
Pärast Eazy-E surma 26. märtsil 1995 kadus N.W.A bänd muusikamaailmast. Küll aga räppisid Dr. Dre ja Ice Cube oma vana sõbra meenutuseks lugusid nagu näiteks "What's The Difference", "Hello" ja "Growin Up".
Lissaboni maavärin

Lissaboni maavärin oli tugev maavärin Portugalis, mis toimus 1. novembril 1755, kõigi pühakute päeval.
Suur osa Lissaboni elanikest viibis hommikusel missal. Kella poole kümne ajal tabas linna esimene kolmest tõukest. Pärast lühikest vaheaega järgnes kaheminutiline maavärin. Kõrvulukustava mürinaga varisesid kokku majad, poed ja paleed. Katedraalid ja kirikud matsid oma rusude alla sadu jumalateenistustel osalenuid.
Teise tõuke järel, mis kestis 20 minutit, ei jäänud linnas püsti ainsatki kivimaja.
Umbes 40 minutit hiljem merel tekkinud hiidlaine mattis enda alla Portugali ranniku. Kolm kuue meetri kõrgust lainet tormasid peaaegu 3 kilomeetri kaugusele sisemaale. Pärast kolmandat tõuget oli linna tabanud täielik häving.
Põhjasaami keel

Põhjasaami keel (varasemad nimetused "põhjalapi keel", "norralapi keel"; põhjasaami keeles "davvisámegiella, sámegiella") on uurali keelkonda kuuluv saami keel, mida kõneleb umbes 30 000 inimest Soomes, Rootsis ja Norras.
Grammatika.
Arv ja asesõnad.
Asesõnadel ja verbidel on põhjasaami keeles kolm arvu: ainsus, kaksus ja mitmus.
Kolmanda isiku asesõna ("tema", "nemad kaks", "nemad") käänamine:
Kirjakeel.
Saami kirjakeeltest kasutatakse põhjasaami kirjakeelt enim. Selle kehtiv kirjaviis kehtestati 1979. aastal. Varem oli Norras, Soomes ja Rootsis, kus keelt kasutati, käibel erinevad kirjaviisid. Põhjasaami praegune ortograafia järgib paljuski norra eeskuju. 
Põhjasaami tähestik:
A Á B C Č D Đ E F G H I J K L M N Ŋ O P Q R S Š T Ŧ U V X Y Z Ž
Meedia.
Kirjastused Davvi Girji ja DAT avaldavad põhiliselt põhjasaamikeelseid raamatuid. Kárášjohkas anti välja kaks korda nädalas ilmuvat ajalehte Min Áigi ja Guovdageaidnus samuti kaks korda nädalas ilmuvat ajalehte Áššu, praeguseks on need ühinenud ajaleheks Ávvir. Soome, Rootsi ja Norra rahvusringhäälingu saami toimetuste koostööna on televisioonis igal õhtul 15-minutiline põhjasaamikeelne uudistesaade, samuti on Soomes, Rootsis ja Norras põhjasaamikeelne raadiokanal.
Meieisapalve põhjasaami keeles.
&lt;poem&gt;
Áhččámet, don guhte leat almmis.
Basuhuvvos du namma.
Bohtos du riika.
Šaddos du dáhttu,
mo almmis nu maiddái eatnama alde.
Atte midjiide odne min beaivválaš láibbi.
Ja atte midjiide min suttuid ándagassii,
nugo miige ándagassii addit velggolaččaidasamet.
Alege doalvvo min geahččalussii,
muhto beastte min bahás eret.
Dasgo du lea riika ja fápmu ja gudni agálašvuhtii.
Ámen.
&lt;/poem&gt;
Plays Metallica by Four Cellos

"Plays Metallica by Four Cellos" on Soome hevimuusika ansambli Apocalyptica 1996. aastal ilmunud debüütalbum, millel esitatakse ansambli Metallica lugusid tšellodel.
Lõpemeri

Lõpemeri on laht Saare maakonnas Muhu vallas, Väinamere osa (siselaht). See asub Kõinastu laiu ja Muhu saare looderanniku vahel.
Lõunapassaathoovus (Atlandi ookean)

Lõunapassaathoovus on hoovus Atlandi ookeanis, mis hoovab lõunapoolkeral läände Aafrika rannikult Ameerika suunas kagupassaatide mõjul. Lõuna-Ameerika kirdenurgas hargneb ta Brasiilia ja Guajaana hoovuseks.
A (kana)

あ hiraganas ja ア katakanas ("a" rōmajis) on jaapani keele silptähestiku märk, mis märgib vokaali a.
Päritolu.
あ pärineb märk 安 "sōsho"-stiilis kujul, ア pärineb märgi '阿' võtmest (radikaalist).
I (kana)

い hiraganas ja イ katakanas ("i" rōmajis) on jaapani keele silptähestiku märk, mis märgib vokaali /i/.
N (kana)

ん hiraganas ja ン katakanas ("n" rōmajis) on jaapani keel silptähestiku märk, mida kasutatakse silbi lõpus asuva konsonandi /n/ märkimiseks.
Kalev Kotkas

Kalev Kotkas (sündinud 10. aprillil 1960 Tallinnas) on Eesti poliitik, endine Riigikogu liige ja Emmaste vallavanem.
Haridus.
Kalev Kotkas on lõpetanud Tallinna 4. Keskkooli 1978 ja Tallinna Polütehnilise Instituudi masinaehituse tehnoloogia erialal 1983.
Töökäik ja tegevus ühingutes.
Kotkas on töötanud Tallinna Polütehnilise Instituudi masinaehitustehnoloogia kateedris pulbermetallurgia laboratooriumi assistendina 1981–1982, insenerina, vaneminsenerina, labori juhatajana ja aspirandina 1983–1988, Sotsiaalhooldusministeeriumi ehitus- ja varustusosakonna juhatajana ning Hoolekandeasutuste Valitsuse juhataja asetäitjana 1988–1992, AS Kapa tegevdirektorina 1993–1994, Hiiu Maavalitsuse majandusosakonna juhatajana 1994–1996, Emmaste Vallavalitsuses projektijuhina 2003–2005.
Ta on Ernst Jaaksoni Sihtasutuse juhataja, MTÜ Sõru Jahtklubi liige, MTÜ Sõruotsa Külaselts liige, MTÜ Hiiumaa Tenniseklubi liige, MTÜ Emmaste Spordiklubi liige, MTÜ Eesti Rukkiselts liige, EMÜ Majandus- ja Sotsiaalinstituudi nõukogu liige, Hasartmängumaksust toetuste määramise nõukogu liige ja Eesti Ajalooliste Laevade Seltsi liige.
Poliitiline tegevus.
Kalev Kotkas oli Emmaste vallavanem 1996–1999 ja 2005–2007, Emmaste Vallavolikogu liige 1999–2005, IX Riigikogu liige ning ta oli XI Riigikogu liige ja Riigikogu maaelukomisjoni esimees. Ta on Sotsiaaldemokraatliku Erakonna liige alates 1997.
XI riigikokku pääses ta Andres Tarandi asendusliikmena, kui Tarand polnud nõus loobuma Euroopa Parlamendi liikme kohast ja loobus selle asemel riigikogu liikme kohast.
Kotkas kandideeris ka 2011. aasta Riigikogu valimistel. Ta sai Hiiu, Lääne ja Saare maakonnas 1565 häält ning osutus valituks. Ta oli XII Riigikogu liige.
Ta oli XIII Riigikogu liige 16. septembrist 2015 23. novembrini 2016.
1957. aasta Eurovisiooni lauluvõistlus

Eurovisiooni lauluvõistlus 1957 oli 2. Eurovisiooni lauluvõistlus. See toimus 3. märtsil 1957 Saksamaal Frankfurdis. Sarnaselt esimese võistlusega oli tegemist veel eelkõige raadiosaatega, kuid märgatavalt oli tõusnud televisiooni kasutajate arv. 
1957. aastal oli Itaalia esinduslaulu pikkus 5.09 minutit. Samal ajal Suurbritannia laul kestis vaid 1.52 minutit. Selle tõttu lisati reeglisse, et laulu maksimaalne pikkus on 3 minutit. 
See oli esimene kord, kui žüriiga kontakteeruti telefoni teel, ning seati reegel, et oma riigi poolt ei saa hääletada. 
Erinevalt eelmisest aastast olid sellel aastal lubatud ka duetid. 
Lauluvõistluse võitis Holland.
Arvutispetsialist

Arvutispetsialist on töötaja, kelle ülesanne on asutuse arvutite tarkvara ja riistvara paigaldamine ja hooldus.
Assamalla karstiluht

Assamalla karstiluht asub Lääne-Viru maakonnas Tapa vallas Assamalla küla lähedal. Luht asub Pandivere kõrgustiku keskosas, umbes 1 km2 suuruses nõos, kus paikneb üle 50 karstilehtri. Sellest veidi eemal asub ala, kus allikad avanevad maapinnale, suurvee ajal moodustub sinna umbes 10 hektari suurune järvik. 
Assamalla karstiluht jääb Pandivere veekaitseala piiresse.
Föderatsiooninõukogu

Föderatsiooninõukogu (Совет Федерации) on Venemaa parlamendi (Venemaa Föderaalassamblee) ülemkoda. Iga Venemaa föderaalsubjekt (vabariik, oblast, krai, föderaalalluvusega linn, autonoomne ringkond, autonoomne oblast) on Föderatsiooninõukogus esindatud 2 senaatoriga. Föderatsiooninõukogu koosneb 170 liikmest (senaatorist).
Oma ülesehituses järgib Venemaa Keisririigi Riiginõukogu põhimõtteid.
Üks kahest iga föderatsioonisubjekti esindajast Föderatsiooninõukogus peaks esindama piirkonna seadusandlikku, teine täidesaatvat võimu. Kuna piirkondlikud seadusandlikud kogud on Ühtse Venemaa kontrolli all ja kubernerid määrab alates 2005. aastast Kreml, on Föderatsiooninõukogu tugevalt allutatud riigi täidesaatvale võimule.
Föderatsiooninõukogu esimees on alates 2011. aasta 21. septembrist Valentina Matvijenko. Aastatel 2001–2011 oli Föderatsiooninõukogu esimees Peterburi esindav Õiglase Venemaa juht Sergei Mironov, kelle Peterburi Seadusandlik Kogu mais Föderatsiooninõukogust tagasi kutsus.
Föderatsiooninõukogu pädevuses on sõjaseisukorra ja erakorralise seisukorra kehtestamine riigis ning voli andmine relvajõudude kasutamiseks väljaspool riiki. Teoreetiliselt on föderatsiooninõukogul õigus presidendi tagasikutsumiseks. 
Praktikas ei ole föderatsioonisubjektide nominaalsetel esindajatel tingimata esindatava piirkonnaga seost ja nõukogu liikme ametit peetakse sinekuuriks.
Mod

Mod ehk modifikatsioon on arvutimängu lisa, kus on mängu originaalmaterjali muudetud või lisatud uus mis on kõrvalisiku poolt valmistatud.
Modid võivad sisaldada uusi relvi, tegelasi, tekstuure, jutustusi, heli, füüsikat ja kaarte (tasemeid).
Võidusõidumängude puhul uusi autosid, radu, heli, muudetud füüsikat jne.
F1 Challenge '99-'02

"F1 Challenge '99-'02" on EA Sportsi väljatöötatud arvutimäng.
Tegemist esimese Vormel-1 mänguga, mis sisaldab nelja hooaega: 1999, 2000, 2001 ja 2002.
Kõik hooajad sisaldavad kõiki sõitjaid, autosid ja radu, mis vastaval hooaja Vormel 1 kalendris olid.
Mängul on ka võrgutoetus kuni 22 mängijale.
Modifikatsioonid:
Pärast 2003. aastat on mängu pidevalt uuendatud. Saadaval on enamik Vormel 1 meistrivõistluste hooaegu koos autode ja radadega. Uuendustega on võimalik minna tagasi ajas 1950., 1960., 1970. ja 1980. aastatesse. Seni on kättesaadavad hooajad aastatest 1964–2012.
F1 2002

"F1 2002" on EA Sportsi väljastatud arvutimäng, mis sisaldab Vormel 1 2002 hooaja sõitjaid, autosid ja radu.
Mängul on võrgutoetus kuni 22 mängijale.
RFactor

"rFactor" on arvutimäng, mille puhul on tegemist võidusõidu simulatsiooniga, kus on võimalik sõita ringrajaautodega ja vormelitega.
"rFactor" on üks tõetruumaid võidusõidusimulatsioone, pakkudes edasiarenenud füüsikat.
Mängumootoriks on isiMotor2, mis pakub öö-päeva vaheldumist. Sarnast mängumootorit kasutavad ka mitmed SimBin võidusõidusimulatsioonid nagu GTR, GT Legends, GTR2, RACE07, GTR Evolution ja Race On.
Erinevalt konkureerivatest simulatsioonidest nagu "Live for Speed", "netKar Pro" ja "SimBini" sarjad, on "rFactor" täielikult modimisvaba ning sinna saab lisada nii autosid kui ka radu.
"rFactorile" on tehtud juba üle 500 raja ja üle 200 võidusõidusarja. 
Olemas on kõik tuntumad rajad nagu Nordschleife, Monza, Silverstone, Monaco, Indianapolis jpm.
Tuntumad sarjad nagu Vormel-1, ChampCar, IndyCar, NASCAR ja paljud kereautode sarjad.
"rFactoril" on üks parimad võrgukoode, mis võimaldab puhta võidusõidu kuni 64 sõitjale.
Mängu on võimalik alla laadida "rFactori" ametlikult kodulehelt.
Image Space Incorporated

Image Space Incorporated (ISI) on USA arvutimängude arendamisega tegelev ettevõte, kes on loonud järgmised mängud:
Maria Tomson

Maria Tomson (sünninimi Maria Geelman; Aru vald, Tartumaa – 26. aprill 1966 Holstre) oli teadaolevalt kõige vanemaks elanud eestlane. Ta elas .
1864. aastal asus ta koos vanematega elama Venemaale ja pöördus tagasi Eestisse 1946. aastal.